Η εκτίμηση του ανασταλτικού παράγοντα των πόρων του Muller στην πρόγνωση του βαθμού της ωοθηκικής διέγερσης και της επίτευξης εγκυμοσύνης στην υποβοηθούμενη αναπαραγωγή
Authors: Τόλικας Αθανάσιος 
Published: August 2021

Η υπογονιμότητα, αποτελεί διαταραχή της υγείας και χρήζει αντιμετώπισης. Τελευταία, η αυξανόμενη συμμετοχή των γυναικών στην παραγωγική διαδικασία, οδήγησε σε μια σημαντική αύξηση της ηλικίας κατά την οποία οι γυναίκες ξεκινούν την προσπάθεια για τεκνοποίηση. Στις γυναίκες αυτές το ωοθηκικό απόθεμα έχει ελαττωθεί, καθιστώντας επιτακτική την ανεύρεση μιας δοκιμασίας που θα μπορούσε να το προσδιορίσει. Για τον σκοπό αυτό έχουν χρησιμοποιηθεί ορμονικοί αλλά και υπερηχογραφικοί δείκτες, κανένας όμως δεν απέδωσε τα αναμενόμενα. Ένας τέτοιος δείκτης είναι και η Antimullerian Hormone, μια γλυκοπρωτείνη, που στις γυναίκες παράγεται αποκλειστικά στα μικρά και μεσαίου μεγέθους αναπτυσσόμενα ωοθυλάκια. Τα πλεονεκτήματα της είναι ότι η μέτρηση της είναι εργαστηριακά εύκολη, είναι αντικειμενική και παραμένει σταθερή στην διάρκεια του κύκλου καθώς και από κύκλο σε κύκλο. Επίσης προτάθηκε η υπόθεση ότι η συγκέντρωση της ΑΜΗ στο ωοθυλακικό υγρό θα μπορούσε να χρησιμοποιηθεί ως δείκτης της ικανότητας του αντίστοιχου ωαρίου για γονιμοποίηση και στη συνέχεια του αντίστοιχου εμβρύου για εμφύτευση. Σκοπός της παρούσας μελέτης ήταν η διερεύνηση της προγνωστικής αξίας της ΑΜΗ στον ορό γυναικών που υποβάλλονταν σε θεραπεία ωοθηκικής διέγερσης, στην απάντηση των ωοθηκών αλλά και στην επιτυχή ή μη έκβαση της θεραπείας. Επίσης σκοπός της μελέτης ήταν να διερευνηθεί η συσχέτιση των επιπέδων της ΑΜΗ στο ωοθυλακικό υγρό με την ικανότητα γονιμοποίησης του ωαρίου και εμφύτευσης του εμβρύου. Η μελέτη ήταν προοπτική και αφορούσε γυναίκες αναπαραγωγικής ηλικίας με ένδειξη για να υποβληθούν σε εξωσωματική γονιμοποίηση και περιέλαβε 142 πρώτους κύκλους εξωσωματικής γονιμοποίησης. Από την μελέτη αποκλείστηκαν γυναίκες στα άκρα της αναπαραγωγικής ηλικίας καθώς και γυναίκες με διαγνωσμένες ενδοκρινολογικές διαταραχές, με μεγάλου βαθμού διαταραχή του καταμήνιου κύκλου και με παθολογικό δείκτης μάζας σώματος. Οι γυναίκες υποβάλλονταν σε συγκεκριμένο θεραπευτικό πρωτόκολλο και γινόταν μέτρηση της ΑΜΗ πριν και κατά την διάρκεια της θεραπείας, της FSH και του υπερηχογραφικού δείκτη AFC καθώς και μέτρηση της ΑΜΗ στο ωοθυλακικό υγρό του πρώτου λαμβανόμενου ωοθυλακίου. Από την ανάλυση των αποτελεσμάτων προέκυψε ότι η ΑΜΗ είναι ένας χρήσιμος προγνωστικός δείκτης της ωοθηκικής ανταπόκρισης κυρίως όσον αφορά την φτωχή ανταπόκριση και λιγότερο την υπέρμετρη. Η προγνωστική αξία της ΑΜΗ για τον σκοπό αυτό βρέθηκε σχεδόν το ίδιο καλή με τον AFC. Τα αποτελέσματά μας αυτά συμφωνούν με τα μέχρι σήμερα αποτελέσματα της βιβλιογραφίας. Αυτό που έρχεται να προσθέσει η μελέτη αυτή είναι ο συνδυασμός της ΑΜΗ και AFC σε έναν τύπο που προβλέπει τον αριθμό των ωαρίων που περιμένουμε να λάβουμε από την ασθενή που υποβάλλεται σε θεραπεία ωοθυλακικής διέγερσης. Η μελέτη δεν κατάφερε να αποδείξει ότι οι τιμές της ΑΜΗ μετρούμενες κατά την διάρκεια της θεραπείας διέγερσης έχουν καλύτερη προγνωστική αξία, ούτε ότι η ΑΜΗ μπορεί να βοηθήσει σημαντικά στην πρόβλεψη του τελικού αποτελέσματος (εγκυμοσύνη). Τέλος στην μελέτη δεν βρέθηκε θετική συσχέτιση ανάμεσα στα επίπεδα της ΑΜΗ στο ωοθυλακικό υγρό και στην ποιότητα του εμβρύου που προέκυψε, όμως τα επίπεδα αυτά είχαν στατιστικά σημαντική αξία στην πρόγνωση της επίτευξης ή όχι εγκυμοσύνης! Συμπερασματικά η ΑΜΗ, μετρούμενη πριν από την έναρξη της θεραπείας και όχι κατά την διάρκεια της, είναι ένας χρησιμότατος προγνωστικός δείκτης κυρίως για την πρόβλεψη της φτωχής ωοθηκικής ανταπόκρισης.